Awwissu qatt ma ħamel lilu nnifsu! Illum inħasset 40°C
Imtella' Awwissu 2, 2020 - Aġġornata 2 Ta' Awwissu, 2020 7:52pm Jekk illum ħassejt ħafna sħana, normali għall-aħħar!. L-Uffiċċju Meteoroloġiku qal li l-ogħla temperatura kienet 37 grad celcius, u kienet tinħass daqs 40 grad. Iżda mhix f'Malta biss! Il-Malti jgħid li "Awwissu qatt ma ħamel lilu nnifsu", għax dan ix-xahar magħruf għas-sħana qawwija, umdità u xi kultant saħansitra xi maltempata tajba għall-għarrieda. S'issa ebda sinjali minn tal-aħħar, u t-temperaturi għoljin tal-aħħar jiem wasslu biex id-Direttorat għas-Saħħa u l-Prevenzjoni tal-Mard iwissi lill-pubbliku jieħu ħsieb saħħtu. Id-direttorat qal li t-temperaturi għoljin jikkawżaw telf ta' ilma mill-ġisem b'rata mgħaġġla li jista' jwassal għal nixfa. Dan jista' jikkawża eżawriment jew strokes. Ħadd mhu eżenti minn dawn l-effetti iżda r-riskju hu ogħla fl-anzjani, trabi, tfal żgħar, nies b'kundizzjonijiet kroniċi u nies attivi fiżikament. Id-direttorat għas-saħħa u l-prevenzjoni tal-mard jirrakkomanda li wieħed ma jesponix ruħu għax-xemx bejn il-ħdax ta' filgħodu u l-erba' ta' waranofsinhar u jekk meħtieġ hu suġġerit li wieħed jimxi fid-dell, jagħmel krema protettiva u jilbes kappell. Ġie suġġerit li toqgħod fil-partijiet friski tad-dar jew il-post tax-xogħol, u tagħlaq il-purtieri tal-kmamar li jiffaċċjaw ix-xemx. Pariri oħra huma biex tixrob l-ilma regolarment, tevita likwidi li jwasslu għal nixfa u tilbes ħwejjeġ ħfief. Is-sħana qawwija mhix taffettwa biss lill-gżejjer Maltin. Diversi pajjiżi Ewropej bħal Ġermanja, Spanja, Italja u Franza għaddejjin minn dik li qed tissejjaħ bħala mini-heatwave bil-kundizzjonijiet iggravati minħabba l-ilbies tal-maskri biex jipprevjenu l-firxa tal-Covid-19. Fl-Italja, it-temperaturi għolja f'Sardinja u fir-reġjun ta' Abbruzzo wasslu biex nirien jinfirxu b'rata mgħaġġla hekk kif il-mewġa ta' sħana wasslet biex it-temperaturi jitilgħu għall-kważi erbgħin grad celsuis. Il-Ġermanja wkoll qed tifaċċja temperaturi għolja qrib l-erbgħin grad celsuis filwaqt li bħall-pajjiżi l-oħra qed tissielet wkoll żieda fil-każi ta' infezzjonijiet tal-Covid. Esperti metereoloġiċi qalu li l-mewġa tas-sħana kienet ikkaġunata minn arja sħuna mill-Afrika u mistennija tbatti ftit mill-bidu ta' din il-ġimgħa.